Vermiste Ermelo-man gevindFanie Grobler. Foto: Facebook Marinda Grobler, Fanie se vrou, het die nuus Donderdag aan Maroela Media bevestig. “Fanie is gevind en hy is oukei. Hy is nie beseer nie. Ek weet nog glad nie wat gebeur het nie, want ek het nog nie kans gehad om met hom te praat nie. Al wat nou vir my belangrik is, is dat hy oukei is,” het Marinda gesê. Sy wou nie meer uitbrei oor hoe presies Fanie gevind is nie. Sy het wel bevestig dat hy in Standerton gevind is nadat iemand daar hom gesien het. Maroela Media het vroeër berig Grobler, ŉ vlootbestuurder by ŉ vervoermaatskappy in Ermelo, is Dinsdagoggend die laaste keer gesien op pad Witbank toe. Hy sou eers in Trichardt gaan onderdele oplaai voordat hy Witbank toe sou ry, maar hy het nooit in Trichardt aangekom nie. Sy familie het van 10:30 af probeer om hom te bel, maar sy selfoon was afgeskakel. Sy bakkie het ook nie ŉ opsporingstelsel in nie. Marinda het Woensdag aan Maroela Media gesê die gesin het elke moontlike leidraad opgevolg in ŉ poging om Grobler op te spoor. Grobler is as vermis aangemeld by die Ermelo-polisiestasie en verskeie buurtwagte het ook met die soektog gehelp. Grobler se dogter het Donderdagoggend ŉ inskrywing op haar Facebook-profiel geplaas om te bevestig dat haar pa gevind is. “Kan ek jul vra om asseblief ons privaatheid [te] respekteer. Ons waardeer als, maar ons gaan nie meer inligting deurgee nie,” het sy geskryf.